Mann fanget i gjødselskjeller i to timer
Alle nødetatene rykket ut da de fikk beskjed om at en mann hadde satt seg fast i en gjødselskjelleren i Tynes utenfor Sykkylven onsdag ettermiddag. Mannen i 40-årene ble sittende fast i pumpen i kjelleren. - Mannskapene måtte pumpe gjødselen ut av kjelleren for å få ham løs. I tillegg måtte de kutte av staget han sto på, sier operasjonsleder Leif Arne Valderhaug. Nødmeldingen kom inn klokken 12.39. Klokken 14.25 hadde redningsmannskapene akkurat fått mannen løs fra kjelleren, men pumpen satt fortsatt på foten. Det er uvisst hvor lenge mannen hadde vært i vanskeligheter før meldingen kom. Mannen skal ha pådratt seg beinbrudd da han falt i kjelleren. Klokken 15.00 ble mannen fraktet fra stedet med luftambulanse til sykehuset i Ålesund. - Han har skader i en fot, men det skal ikke være kritisk, sier operasjonsleder Tor André Gram Franck. Politiet opplyser at Arbeidstilsynet er varslet om saken. Lennsmannskontoret i Sykkylven bekrefter historien overfor VG.
Redningsmannskapene måtte tømme en gjødselskjeller etter at en mann falt og satte seg fast nede i kjelleren.